Kausland kirke

Kausland kirke er en langkirke fra 1881 i Øygarden kommune, Vestland fylke. Den har 385 sitteplasser. Opprinnelig hørte innbyggerne på vestsiden av Sund kommune til under Sund kirke, og de måtte da gå til fots over fjellet Veten for å komme seg til Klokkarvik på østsiden. Da det i begynnelsen av 1870-årene ble besluttet å bygge ny og større kirke var det noe uenighet om hvor denne skulle plasseres, og det ble foreslått å bygge på Vorland som var mer sentralt i sognet. Det endte opp med et kompromiss der den nye kirken i Sund skulle ha 500 sitterplasser, mens det skulle bygges kapellkirke på Kausland med 250 plasser. Den hvite trekirken ble oppført av byggmester Askild Aase etter tegninger av arkitekt Conrad Fredrik von der Lippe. Den ble innviet 24. august 1881. Spiret er ifølge tradisjonen fra 1674. Det kommer fra gamle Sund kirke, som ble revet i 1877 for å gi plass til ny kirke. Kirken ble utvidet og ombygd i 1963. Da fikk den omgang rundt hele bygget, og noe av det sentrale inventaret ble fornyet. Referanser Litteratur Hans-Emil Lidén: Kausland kapell Alf Henry Rasmussen (1993). «Kausland kapellkirke». Våre kirker. Norsk kirkeleksikon. Kirkenær: Vanebo forlag. s. 376. ISBN 82-75-27022-7. Salmund Djuvik (1927). Sund kirke gjennem 600 år 1327 – 1877 – 1927. Sund menighetsråd. Eksterne lenker (no) «Kausland kirke». Kirkesøk. Den norske kirke. (no) «Kausland kirke». Kulturminnesøk. Riksantikvaren – Direktoratet for kulturminneforvaltning.